DH-PD-V19

१९. धम्मट्ठवग्गो

२५६.

न तेन होति धम्मट्ठो, येनत्थं साहसा [सहसा (सी॰ स्या॰ क॰)] नये।

यो च अत्थं अनत्थञ्‍च, उभो निच्छेय्य पण्डितो॥

२५७.

असाहसेन धम्मेन, समेन नयती परे।

धम्मस्स गुत्तो मेधावी, ‘‘धम्मट्ठो’’ति पवुच्‍चति॥

२५८.

न तेन पण्डितो होति, यावता बहु भासति।

खेमी अवेरी अभयो, ‘‘पण्डितो’’ति पवुच्‍चति॥

२५९.

न तावता धम्मधरो, यावता बहु भासति।

यो च अप्पम्पि सुत्वान, धम्मं कायेन पस्सति।

स वे धम्मधरो होति, यो धम्मं नप्पमज्‍जति॥

२६०.

न तेन थेरो सो होति [थेरो होति (सी॰ स्या॰)], येनस्स पलितं सिरो।

परिपक्‍को वयो तस्स, ‘‘मोघजिण्णो’’ति वुच्‍चति॥

२६१.

यम्हि सच्‍चञ्‍च धम्मो च, अहिंसा संयमो दमो।

स वे वन्तमलो धीरो, ‘‘थेरो’’ इति [सो थेरोति (स्या॰ क॰)] पवुच्‍चति॥

२६२.

न वाक्‍करणमत्तेन, वण्णपोक्खरताय वा।

साधुरूपो नरो होति, इस्सुकी मच्छरी सठो॥

२६३.

यस्स चेतं समुच्छिन्‍नं, मूलघच्‍चं समूहतं।

स वन्तदोसो मेधावी, ‘‘साधुरूपो’’ति वुच्‍चति॥

२६४.

न मुण्डकेन समणो, अब्बतो अलिकं भणं।

इच्छालोभसमापन्‍नो, समणो किं भविस्सति॥

२६५.

यो च समेति पापानि, अणुं थूलानि सब्बसो।

समितत्ता हि पापानं, ‘‘समणो’’ति पवुच्‍चति॥

२६६.

न तेन भिक्खु सो होति, यावता भिक्खते परे।

विस्सं धम्मं समादाय, भिक्खु होति न तावता॥

२६७.

योध पुञ्‍ञञ्‍च पापञ्‍च, बाहेत्वा ब्रह्मचरियवा [ब्रह्मचरियं (क॰)]।

सङ्खाय लोके चरति, स वे ‘‘भिक्खू’’ति वुच्‍चति॥

२६८.

न मोनेन मुनी होति, मूळ्हरूपो अविद्दसु।

यो च तुलंव पग्गय्ह, वरमादाय पण्डितो॥

२६९.

पापानि परिवज्‍जेति, स मुनी तेन सो मुनि।

यो मुनाति उभो लोके, ‘‘मुनि’’ तेन पवुच्‍चति॥

२७०.

न तेन अरियो होति, येन पाणानि हिंसति।

अहिंसा सब्बपाणानं, ‘‘अरियो’’ति पवुच्‍चति॥

२७१.

न सीलब्बतमत्तेन, बाहुसच्‍चेन वा पन।

अथ वा समाधिलाभेन, विवित्तसयनेन वा॥

२७२.

फुसामि नेक्खम्मसुखं, अपुथुज्‍जनसेवितं।

भिक्खु विस्सासमापादि, अप्पत्तो आसवक्खयं॥

धम्मट्ठवग्गो एकूनवीसतिमो निट्ठितो।